Nhleko vergader met LP’s voor Nkandla-besoekPres. Jacob Zuma se privaat woning in Nkandla, KwaZulu-Natal Foto: @power987news, Twitter Nathi Nhleko, minister van polisie, het Dinsdag die hele dag met die parlement se ad hoc-komitee vergader om sy verslag, waarin hy pres. Jacob Zuma vryspreek van enige aanspreeklikheid in die Nkandla-kwessie, te bespreek. Temba Gubula, woordvoerder van die parlement, het gesê die vergadering het by die KwaZulu-Natalse wetgewer in Pietermaritzburg plaasgevind. Die komitee is tans besig met ŉ twee dae lange sending waartydens hulle ook Zuma se privaatwoning in Nkandla sal besoek voordat hulle na Kaapstad terugkeer. Nhleko het in Mei ŉ verslag vrygestel wat, teenstrydig met ŉ vorige verslag van die Openbare Beskermer, bevind het dat alle bykomstighede aan Nkandla as sekuriteit dien en die president dus vryspreek van enige terugbetaling van die R246 miljoen-projek. Dit sluit ŉ swembad in wat glo as ŉ noodsaaklike brandbad dien. Opposisiepartye het die verslag veroordeel, maar meeste is steeds deel van die komitee. Hulle het ŉ vorige ad hoc-komitee geboikot nadat die ANC-meerderheid geweier het om toe te gee dat Madonsela se bevindings wetlik afdwingbaar is. James Selfe, voorsitter van die Demokratiese Alliansie se federale raad, het gesê die ministeriële vergadering het niks opgelewer wat hy nog nie vantevore gehoor het nie, maar hy word bemoedig deur aanduidings dat lede van die komitee verslae van die polisie oor die veiligheidskenmerke (waarvolgens Nhleko sy verslag opgestel het) asook dokumente van die departement van openbare werke, ontvang het. “Dit kan baie bruikbaar wees” het Selfe gesê. Madonsela het bevind dat Zuma onregmatig voordeel getrek het uit die projek en het beslis dat hy ŉ gedeelte van die uitgawes aan die staat moet terugbetaal.